પર્પલ એન્ટરટેઈનમેન્ટ દ્વારા નિર્માણ થયેલી, રાજેશ ભટ્ટના દિગ્દર્શનમાં માવજત પામેલી, નિસર્ગ ત્રિવેદીના સંગીતમાં સર્જાયેલી આ ફિલ્મનું જમા પાસું છે એની સ્ક્રિપ્ટ, ગીતો અને અફલાતૂન મ્યૂઝિક. સ્ક્રિપ્ટ રાઈટર અને ગીતકાર છે કાર્તિકેય ભટ્ટ. મૂળ ઈકોનોમિકસના પ્રોફેસર. ઈકોનોમિકસના પ્રોફેસર એટલે કાર્તિકેયભાઈ માંગ અને પુરવઠાના માણસ. દીકરીઓની માંગ ખૂબ અને પુરવઠો ઓછો. આ વિષયને એમણે ઈકોનોમિકસના પ્રોફેસરના નાતે જાયો અને લાગણીશીલ નાટ્યલેખકના નાતે લખ્યો. આ માંગ અને પુરવઠાને ફિલ્મના પરદે લાગણીનો ગ્રાફ દોરીને એવી રીતે ચીતરી આપ્યો કે ફિલ્મ કોમેડી બેનરમાં બની હોવા છતાં જોતાં જોતાં આંખો ચૂઈ પડે. પ્રોફેસર આંકડાઓમાં માહેર પણ આ ફિલ્મમાં લાગણીના અદ્ભુત અંકોડા જોડ્યા છે, ‘અર્થ’ સાથે સંકળાયેલા પણ અહીં એક સામાજિક ‘અનર્થ’ પરત્વે લાલબતી ધરે છે.